Foto: Hina

BOŽO PETROV vidno nezadovoljan došao je do sjedišta MOST-a. Niti nakon konzultacija s Kolindom, ali niti sada pred sjedištem nije želio puno reći novinarima.

"Bit će izjava uskoro", rekao je kratko. Na pitanje što se dogodilo kod predsjednice, Petrov je kazao: "Nije se gore dogodilo ništa, dogodilo se prije. Imam hitan sastanak Nacionalnog vijeća. Vidjet ćemo se poslije.".

U prostorije MOST-a stigla je i MOST-ova Ines Strenja Linić i rekla kako ne može vjerovati da Petrova nešto može uznemiriti.

Samo pola sata kasnije rekao je:

"U ovom trenutku pregovori s koalicijom Hrvatska raste su završeni. Uzimali su nam saborske zastupnike, od Petrine, do Prgometa, smatrali smo da možemo nastaviti s njima razgovore, makar su nas nazivali fašistima, sve smo to zanemarili, i rekli na stranu sve osude... Ali ovo što se sada dogodilo, što se događa u zadnjih 48 sati, da SDP zove naše saborske zastupnike i da traže njihovu pojedinačnu potporu Milanoviću kao mandataru ako se ne dogovorimo...", rekao je Petrov pred sjedištem MOST-a.

Što će biti dalje, ne zna... "To će odlučiti Nacionalno vijeće", dodao je.

Nakon njega iz sjedišta su izašli i drugi zastupnici, Vukovac, Strenja Linić, Podolnjak, nitko nije bio raspoložen dati izjavu novinarima.



Nešto kasnije, MOST je izjavu o prekidu pregovora objavio na svom Facebook profilu.

Tekst se nastavlja ispod oglasa

Radi reformske i tripartitne vlade prelazili smo preko prvotnih pokušaja trgovanja, vrijedjanja nasih zastupnika i... Posted by MOST nezavisnih lista on Tuesday, December 22, 2015

MOST: Naš cilj je i dalje isti

MOST je svoju odluku pojasnio i u priopćenju.

"Radi ideje reformske i tripartitne vlade do sada smo prešli preko svega što je Mostu učinjeno od kada je na izborima pokazao da može ugroziti nečije pozicije. Od prvotnih uspješnih ili neuspješnih pokušaja kupovine Mostovih mandata, preko konstantnih vrijeđanja naših zastupnika, prelazili smo i preko izuzetno ružnih optužbi, preko strašnih uvreda na račun našeg glasnogovornika, preko sustavnih pokušaja manipulacije te tvrdnji da je reformska vlada neka suluda ideja, iako se radi o modelu koji je viđen u većini zemalja Europske Unije. Više od mjesec dana slušamo uvrede na naš račun i gledamo medijsko razapinjanje.

Ne glumimo žrtve, nego stoički podnosimo optužbe na naš račun zbog ideje iza koje stojimo i činjenice da smo promijenili situaciju u odnosu na prethodnih 20 godina. Cijelo ovo vrijeme od nas traže da budemo jasni i zauzmemo stav. Eto, zauzimamo ga - prekidamo pregovore s koalicijom Hrvatska raste jer je istovremeno dok su pregovarali s nama, vodstvo te iste koalicije, tijekom zadnjih 48 sati pokušavalo ponovno vrbovati naše pojedinačne zastupnike i na taj način definitivno razbiti Most.

Imamo odgovornost spram društva ovo okončati, baš zato što nismo u politici zbog pozicija. Naš cilj je i dalje isti - promjene.

Apsolutno je jasno da je vodstvo SDP-a ušlo u pregovore s nama s figom u džepu i s ciljem rušenja ideje reformske vlade. Mi u takvog partnera nemamo i ne možemo imati povjerenja. Ispričavamo se građanima, znamo da njima sve ovo izgleda kao neka loša sapunica i trakavica bez kraja. Ali vjerujte, Most nije adresa na koju se trebate obratiti. Naša jedina „krivnja“ je što se još nismo slomili."

Tijek događaja i reakcije pratite OVDJE

